Kauppa käy älypuhelimeen ladattavan sovelluksen avulla

Länsi-Ruotsissa avattiin tammikuussa 2016 maan ensimmäinen ruokakauppa, jossa ei ole lainkaan henkilökuntaa.

Ajatus lähti kaupan omistajan, Robert Ilijasonin, tarpeesta. Ilijason tuskaili nälkäisen vauvan itkiessä auton takapenkillä, kun viimeinen lastenruokapurkki oli lusikoitu tyhjäksi ja myöhäisen kellonajan vuoksi lähimpään avoinna olevaan kauppaan piti ajaa 20 kilometrin mittainen matka.

Tuloksena syntyi Ruotsin ensimmäinen henkilökunnaton ruokakauppa. Kyseessä on pieni kyläkauppa, jonka valikoima koostuu peruselintarvikkeista: hyllyillä on muun muassa leipää, maitoa, säilykkeitä, vaippoja sekä muita tuotteita, jotka kuuluvat tyypillisesti pienten ruokakauppojen valikoimaan. Kaupassa ei myydä tupakkaa, alkoholia eikä lääkkeitä rikosten minimoimiseksi.

Asiakkaat pääsevät kauppaan matkapuhelimeen ladatun sovelluksen avulla, minkä kautta hoituu myös ostosten skannaaminen. Tuotteet maksetaan kuukausittain laskulla.

– Tavoitteeni on levittää ideaa kyliin ja pieniin kaupunkeihin. Uskomatonta, ettei kukaan ole ajatellut tätä aikaisemmin, Ilijason kommentoi ideaansa.

Hän toivoo henkilökunnattoman kaupan tuovan pienet kaupat takaisin ruotsalaisiin maaseutukyliin. Nyt haja-asutusalueiden asukkaat joutuvat ajamaan helposti useita kymmeniä kilometrejä päästäkseen ruokaostoksille.

Koska henkilökuntaa ei ole, kaupan naapurissa asuva Ilijason huolehtii itse tavaran vastaanottamisesta ja hyllyjen täyttämisestä. Kaupoissa on kuusi valvontakameraa, joiden tarkoitus on pitää rötöstelyt kurissa. Lisäksi hän saa ilmoitusviestin heti, jos kaupan ovi on avoinna kahdeksaa sekuntia kauemmin.

Lähde: Chron.com

Kuva: Flickr / Sarah R